b'\n_START_ARTICLE_\nKarolinski in\xc5\xa1titut\n_START_SECTION_\nZgodovina\n_START_PARAGRAPH_\nIn\xc5\xa1titut je bil leta 1810 ustanovljen po dekretu kralja Karla XIII. Pobudo za ustanovitev sta dala reformatorja \xc5\xa1vedskega zdravstvenega sistema Karl Trafvenfeld in David von Schulzenheim, po tistem, ko je po porazu \xc5\xa0vedske v vojni z Rusijo veliko \xc5\xa1tevilo ranjenih vojakov razkrilo, v kak\xc5\xa1nem razsulu je zdravstvo v dr\xc5\xbeavi. Leta 1811 je bil poimenovan medico-kirurgiska institutet in leta 1817 v kraljevo \xc4\x8dast preimenovan v Carolinska medico-kirurgiska institutet, kar se je z leti okraj\xc5\xa1alo v sedanji naziv. Svoje prostore je imel v nekdanji steklarni v sredi\xc5\xa1\xc4\x8du Stockholma, blizu mestne hi\xc5\xa1e._NEWLINE_Pravi razcvet ustanove in hkrati \xc5\xa1vedskega zdravstva se je za\xc4\x8del sredi 19. stoletja, ko je bil za profesorja medicine imenovan v Avstriji in Nem\xc4\x8diji \xc5\xa1olani Magnus Huss. Takrat se je pri\xc4\x8delo rivalstvo z univerzama v Uppsali in Lundu, ki sta v novi ustanovi videli gro\xc5\xbenjo svojemu obstoju. \xc5\xa0ele z Axlom Keyjem si je in\xc5\xa1titut pridobil toliko ugleda, da je leta 1873 dobil pravico podeljevanja diplom, univerzama v Uppsali in Lundu pa je enakovreden \xc5\xa1ele od leta 1906, odkar so uradno priznani tudi podeljeni akademski nazivi. Leta 1896 je umrl Alfred Nobel, s katerim je in\xc5\xa1titut sodeloval pri raziskavah, in ga v svoji oporoki dolo\xc4\x8dil za podeljevanje nagrad za fiziologijo ali medicino._NEWLINE_Med letoma 1940 in 1950 se je in\xc5\xa1titut preselil z otoka Kungsholm v nove prostore pri Karolinski bolni\xc5\xa1nici v Solni.'